'করের চাপে প্লট-ফ্ল্যাট নিবন্ধনে ভাটা'
করের চাপে প্লট-ফ্ল্যাট নিবন্ধনে ভাটা - দৈনিক কালের কন্ঠের প্রধান শিরোনাম। এতে বলা হয়েছে চলতি বছর ফ্ল্যাট ও জমি নিবন্ধনে কর দ্বিগুণ বৃদ্ধির কারণে রাজধানী ঢাকাসহ আশপাশের এলাকায় কমেছে ফ্ল্যাট-প্লট নিবন্ধন। ফ্ল্যাট-প্লট কিনতে আগ্রহ হারাচ্ছে ক্রেতারা। এর ফলে সরকারের রাজস্ব আয়ও কমেছে। জাতীয় রাজস্ব বোর্ডের তথ্য অনুসারে, শুধু ঢাকা শহরেই এই খাত থেকে আয়কর আদায় গত বছরের একই সময়ের তুলনায় প্রায় এক-তৃতীয়াংশে নেমেছে।
বর্তমানে জমি নিবন্ধনের সময় চুক্তিমূল্যের ৮ শতাংশ কর দিতে হয়। ফ্ল্যাট নিবন্ধনের ক্ষেত্রে প্রতি বর্গমিটারে ৮০০ টাকা বা চুক্তিমূল্যের ৮ শতাংশ, যেটি বেশি, সেটি কর হিসেবে দিতে হবে। এর ফলে জমির দাম আরো নাগালের বাইরে চলে গেছে।
দুর্ভোগের ধারাপাত – বিভিন্ন জরুরী ও প্রয়োজনীয় নাগরিক সেবা নিয়ে দেশ রুপান্তরের শিরোনাম। এতে সরকারি বিভিন্ন সেবা নিয়ে প্রতিবেদন ছাপিয়েছে তারা। জাতীয় পরিচয়পত্র নিয়ে লেখা হয়েছে এনআইডি সংশোধনে বছর পার, ভোগান্তির আরেক নাম হয়ে উঠেছে জাতীয় পরিচয়পত্রের (এনআইডি) ভুল সংশোধন প্রক্রিয়ার। এনআইডি সংশোধন করতে গিয়ে পদে পদে হয়রানির শিকার হতে হচ্ছে অনেককে।
আবার আরেকটি শিরোনাম জন্ম-মৃত্যু নিবন্ধনে জীবন যায়। জন্ম-মৃত্যু নিবন্ধন সার্ভারের অবস্থা এই আছে এই নেই। এছাড়া ড্রাইভিং লাইসেন্স, ভূমি অফিস, পাসপোর্ট ইত্যাদি নানা ক্ষেত্রে মানুষের ভোগান্তির কথা তুলে এনেছে পত্রিকাটি।
বেকারের ব্যয় কমলো না, বরং আরও বাড়লো – প্রথম আলোর শিরোনাম।
এতে বলা হয়েছে চাকরিতে আবেদনের ফি কমানোর দাবি অনেক দিনের। সেটা কমেনি; বরং অনলাইন আবেদনে কমিশনের ওপর ভ্যাট বসল। সরকারি ও বেসরকারি চাকরিতে আবেদন ফি কমানোর দাবিতে বিভিন্ন সময় চাকরিপ্রার্থীরা কর্মসূচি পালন করেছেন। বেকারদের কথা চিন্তা করে বাংলাদেশ ব্যাংক ২০১৬ সালে আবেদন ফি ছাড়াই আবেদনের সুযোগ দেওয়া শুরু করে। তবে অন্য কোনো সরকারি চাকরিতে ফি কখনোই কমানো হয়নি। বরং বেড়েছে। এবার সরকারি চাকরির আবেদনের কমিশনের ওপর ভ্যাট আরোপ করেছে অর্থ বিভাগ।
টাকার সংকট, ধার করে চলছে অনেক ব্যাংক - দৈনিক সমকালের অন্যতম প্রধান শিরোনাম।
পত্রিকাটি বলছে তারল্য সংকটে পড়ে এখন ধার করে চলছে অনেক ব্যাংক। দৈনন্দিন চাহিদা মেটাতে এক ব্যাংক আরেক ব্যাংক এবং কেন্দ্রীয় ব্যাংক থেকে বড় অঙ্কের ধার নিচ্ছে। গত বুধবার ব্যাংকগুলোর স্বল্পমেয়াদি ধারের স্থিতি দাঁড়ায় ৪৪ হাজার ৫৫২ কোটি টাকা। সাধারণভাবে ব্যাংকগুলোকে এত বেশি ধার নিতে দেখা যায় না। আমানত সংগ্রহ কমে যাওয়া এবং ঋণ আটকে থাকা এর বড় কারণ। বাংলাদেশ ব্যাংকের কাছ থেকে ডলার কিনতে বড় অঙ্কের টাকা পরিশোধ করাও অন্যতম কারণ।
শুক্রবারে বিএনপি-আওয়ামী লীগের কর্মসূচী নিয়ে দুটি পৃথক শিরোনাম করেছে দৈনিক যুগান্তর। বিএনপির কালো পতাকা মিছিল নিয়ে তাদের শিরোনাম- আ.লীগের চেয়ে বড় সন্ত্রাসী দল বিশ্বের আর কোথাও নেই। এতে বলা হয় শুক্রবার বিকালে রাজধানীর নয়াপল্টন ও শ্যামলীতে পৃথক পদযাত্রাপূর্ব সংক্ষিপ্ত সমাবেশে দলটির সিনিয়র নেতারা জনগণের ক্ষোভ চূড়ান্ত পর্যায়ে যাওয়ার আগে ক্ষমতা থেকে পদত্যাগ করার আহ্বান জানান ক্ষমতাসীন আওয়ামী লীগকে।
অন্যদিকে আওয়ামী লীগের শান্তি সমাবেশ নিয়ে তাদের শিরোনাম বিএনপি আন্দোলনের বারোটা বাজিয়ে শোক মিছিল করছে। শুক্রবার বিকালে আওয়ামী লীগের কেন্দ্রীয় কার্যালয়ের সামনে আয়োজিত শান্তি সমাবেশে আওয়ামী লীগের সাধারণ সম্পাদক এবং সড়ক পরিবহণ ও সেতুমন্ত্রী ওবায়দুল কাদের এ কথা বলেন।
চাল রফতানি সীমিত করার পরিকল্পনা মিয়ানমারের – বণিক বার্তার খবর।
তারা বলছে বিশ্বব্যাপী বাড়ছে চালের দাম। অভ্যন্তরীণ বাজার স্থিতিশীল রাখতে এরই মধ্যে চাল রফতানিতে নিষেধাজ্ঞা দিয়েছে বিশ্বের সবচেয়ে বড় চাল রফতানিকারক দেশ ভারত। পঞ্চম বৃহত্তম রফতানিকারক দেশ মিয়ানমারেও এখন চালের দাম বাড়ছে। অভ্যন্তরীণ মূল্য নিয়ন্ত্রণে দেশটি সাময়িকভাবে চাল রফতানি সীমিত করার পরিকল্পনা নিয়েছে। চলতি মাসের শেষ থেকে পরবর্তী ৪৫ দিনের জন্য এ সিদ্ধান্ত কার্যকর থাকবে।
ভারতের নিষেধাজ্ঞার পর মিয়ানমারের চাল রফতানি সীমিত করার পরিকল্পনায় বিশ্ববাজারে চালের মূল্য আরো বাড়তে পারে বলে মনে করছেন বিশেষজ্ঞরা।
এখন ডিমও পাতে উঠছে না তাদের – দ্রব্যমূল্যের উর্ধ্বগতি নিয়ে এমন শিরোনাম দৈনিক মানবজমিনের।
তারা লিখেছে দ্রব্যমূল্যের ঊর্ধ্বগতিতে দিশাহারা মানুষ। বিপাকে কর্মহীন ও অল্প আয়ের পরিবারগুলো। বাজারে নিয়ন্ত্রণহীনভাবে বেড়ে চলছে মাছ, মাংসসহ আলু, পিয়াজের দাম। পাল্লা দিয়ে বেড়েছে ডিমের দামও। আগে যেসব মানুষ মাছ, মাংস দিয়ে খাবার খেতেন, এখন তাদের কারো কারো পাতে উঠছে না ডিমও। মেসের খাবারে ডিম ভাগ করে খাওয়ার তথ্যও জানিয়েছেন কেউ কেউ।
সোনার দাম আকাশচুম্বী – মানবকন্ঠের প্রধান শিরোনাম। বলা হচ্ছে দেশের ইতিহাসে ২২ ক্যারেট স্বর্ণের সর্বোচ্চ দাম ওঠে ২৫শে অগাস্ট, ভরিতে ১০১,২৪৪ টাকা। তিন বছরের ব্যবধানে প্রতি ভরিতে দাম বেড়েছে ৩০ হাজার টাকার বেশি।
Dengue deaths, cases rising despite growing spending – অর্থাৎ ডেঙ্গু নিয়ন্ত্রণে খরচ বাড়লেও এতে মৃত্যু এবং শনাক্ত দুইই বাড়ছে, ইংরেজি দৈনিক নিউ এজের প্রধান শিরোনাম। বিস্তারিত বলা হয় রাজধানীর দুই সিটি কর্পোরেশন প্রতি বছর মশা নিয়ন্ত্রণে বাজেট বাড়ালেও, ডেঙ্গুতে মৃত্যু ও হাসপাতালে ভর্তি দুটিই পাল্লা দিয়ে বাড়ছে প্রতি বছর।
পদ্মা সেতুর প্রভাব: নৌপথে লঞ্চ ব্যবসায় ধস  - নয়া দিগন্তের শিরোনাম। বলা হচ্ছে পদ্মা সেতু চালুর পর নৌপথে যাত্রীর সংখ্যা অর্ধেকে নেমে এসেছে। ফলে লাভ তো দূরের কথা, আয়-ব্যয়ের হিসাব মেলাতে হিমশিম খাচ্ছেন লঞ্চ মালিকরা। ইতোমধ্যে যাত্রী স্বল্পতার কারণে নৌপথের অন্তত ১০টি রুটের লঞ্চ চলাচল সম্পূর্ণ বন্ধ হয়ে গেছে।
কয়েদি নম্বর পি০১১৩৫৮০৯ -এমনটি প্রধান শিরোনাম করেছে দৈনিক ইত্তেফাক।
এটি মূলত আমেরিকার সাবেক প্রেসিডেন্ট ডোনাল্ড ট্রাম্পের গ্রেফতারের খবর নিয়ে শিরোনাম। বিস্তারিত বলা হয় বয়স ৭৭ বছর, উচ্চতা ৬ দশমিক ৩ ইঞ্চি, ওজন ৯৭ কেজি। আর কয়েদি নম্বর পি০১১৩৫৮০৯। এই বর্ণনা বিশ্বের সাধারণ কোন নাগরিকের নয়। বিশ্বের পরাশক্তি যুক্তরাষ্ট্রের সাবেক প্রেসিডেন্ট ডোনাল্ড ট্রাম্পের। ঐতিহাসিক ছবি তুলে ২০ মিনিট পর মুচলেকায় মুক্ত হন তিনি। যদিও ট্রাম্প নিজেকে নির্দোষ দাবি করে বলেছেন কোন অপরাধ না করেও তাকে গ্রেফতার করা হয়েছে।
একই খবর নিয়ে প্রথম আলোর শিরোনাম – কারাগারে ট্রাম্পের ২০ মিনিট।
Private Universities: Changes in law to streamline trustee boards ইংরেজি দৈনিক ডেইলি স্টারের প্রধান শিরোনাম।
এতে বলা হয় প্রাইভেট বিশ্ববিদ্যালয় নীতিমালা-২০১০ এ সংশোধনী আনা হচ্ছে, যেখানে একটা বিশ্ববিদ্যালয়ের ট্রাস্টি বোর্ড সদস্যদের মধ্যে অন্তত এক তৃতীয়াংশ শিক্ষাবিদ হতে হবে। বর্তমানে একটা প্রাইভেট বিশ্ববিদ্যালয়ে ৯জন থেকে ২১জন পর্যন্ত ট্রাস্টি বোর্ড সদস্য থাকতে পারে। বিশ্ববিদ্যালয় মঞ্জুরি কমিশন ও শিক্ষা মন্ত্রণালয় সূত্রে জানা যাচ্ছে নতুন আইনটি করা হচ্ছে যাতে শিক্ষার আরো উপযোগী পরিবেশ বিশ্ববিদ্যালয়ে তৈরি হয়।
Joy ride turns tragic – নরসিংদিতে এক সড়ক দুর্ঘটনায় ৭ জনের মৃত্যু ঘিরে এমন শিরোনাম ইংরেজি দৈনিক ডেইলি সানের। বলা হয় সিলেটে ঘুরতে যাচ্ছিল একই প্রতিষ্ঠানের ৭ জন কর্মী। পথিমধ্যে নরসিংদীর শিবপুরে ট্রাকের সাথে মুখোমুখি সংঘষ হয় তাদের মাইক্রোবাসের। এতে ঘটনাস্থলেই মারা যায় তারা।
শুধু গবেষকরা থাকতে পারবেন এসএম হলে-কালের কন্ঠের শিরোনাম।
বিস্তারিত বলা হচ্ছে নানা আন্দোলন-সংগ্রামের ইতিহাসের সাক্ষী ঢাকা বিশ্ববিদ্যালয়ের সলিমুল্লাহ মুসলিম হল বা এসএম হল। নান্দনিক স্থাপত্যের এই হলটির বর্তমান ভবনের বয়স ৯২ বছর। বসবাসের জন্য ঝুঁকিপূর্ণ হওয়ায় দেড় থেকে দুই বছরের মধ্যে হলটি ছাত্রশূন্য করে ফেলবে বিশ্ববিদ্যালয় প্রশাসন। এরপর হলটি সংস্কার করে সেখানে গবেষণাকাজে নিয়োজিত নিয়মিত এমফিল ও পিএইচডির ছাত্রদের রাখার পরিকল্পনা করছে তারা।

দুর্ভোগের ধারাপাত